Twee in hof wat man glo met bakkie sleep | Maroela Media
Twee in hof wat man glo met bakkie sleep
Die Pietermaritzburg hooggeregshof het Donderdag gehoor dat 'n Howick man nie beseer is toe hy glo deur sy werkgewers agter hulle bakkie aangesleep is nie maar eerder toe hy van die bakkie geval het terwyl dit beweeg het.
Tankiso Sikhosana (36) beweer sy voormalige werkgewers, Johan Bornman en Theunis Schoeman, het hom in September verlede jaar glo kaal vasgebind, 'n plastieksak oor sy kop gesit en hom agter hul bakkie aangesleep. Bornman en Schoeman word aangekla van poging tot moord en ontvoering. Die mans se regsverteenwoordiger, Shane Matthews, het in die hof 'n patoloog aangehaal wat gesê het Sikhosana se beserings kon nie veroorsaak word deur agter 'n bakkie aangesleep te word nie. Matthews het aan die hof gesê dat die patoloog, dr Reggie Perumal, gesê het Sokhosana lieg. Matthews het gesê Sikhosana is deur twee dokters ondersoek wat bevind het dat sy beserings nie strook met sy bewering nie. Bornman en Schoeman het onskuldig gepleit op die aanklagte teen hulle. Hulle beweer Sikhosana het 'n drankprobleem gehad en is twee keer in die pad gesteek vir diefstal en dat hy die storie opgemaak het omdat hy geweet het hy sou weer afgedank word. Die saak is tot 5 Maart aanstaande jaar uitgestel